“O‘zbekiston temir yoʻllari” aksiyadorlik jamiyati jamoasiga

04.08.2017
Qadrli vatandoshlar! 


Muhtaram doʻstlar! 


Avvalo, siz, azizlarni – “O‘zbekiston temir yoʻllari” aksiyadorlik jamiyati tizimida mehnat qilayotgan ishchi va xizmatchilar, quruvchi va muhandislar, mashinist va vagon kuzatuvchilari, barcha xodimlarni yurtimiz hayotida ilk bor nishonlanayotgan qutlugʻ sana – Temiryoʻlchilar kuni bilan chin qalbimdan samimiy tabriklab, barchangizga oʻzimning chuqur hurmatim va ezgu tilaklarimni izhor etaman. 


Mustaqillik yillarida butun mamlakatimiz qatori O‘zbekiston temir yoʻllari sohasi ham ogʻir va mashaqqatli, ayni vaqtda sharafli shakllanish va rivojlanish yoʻlini bosib oʻtdi. 


O‘tgan davrda mamlakatimizning barcha hududlarini ishonchli va samarali bogʻlaydigan, xalqaro transport tarmoqlariga chiqishni ta’minlaydigan, mustaqil, yagona va yaxlit temir yoʻl transporti kommunikatsiyalari tizimi barpo etilgani, hech shubhasiz, shu yoʻnalishda erishgan eng katta tarixiy yutugʻimiz boʻldi. 


Sizlarga yaxshi ma’lum, hozirgi vaqtda yuk va yoʻlovchi tashishning asosiy qismi temir yoʻl sohasiga toʻgʻri keladi va bu tarmoqning iqtisodiyotimizni rivojlantirishdagi ahamiyati tobora ortib bormoqda. 


Xalqaro transport tizimlarining ajralmas qismi va muhim boʻgʻini boʻlgan O‘zbekiston temir yoʻllarining xalqaro tashuvlar tizimidagi roli yangi bosqichga koʻtarilmoqda. 


Qadim zamonlardan buyon Buyuk ipak yoʻli va koʻplab savdo yoʻllari tutashgan mintaqada joylashgan O‘zbekistonning geografik jihatdan oʻta muhim oʻrni bu zaminda turli sivilizatsiya va madaniyatlararo muloqot va hamkorlik aloqalari muntazam amalga oshirilishi uchun qulay imkoniyat yaratgani shubhasiz, albatta. 


Xalqaro hamjamiyatning e’tirof etishicha, O‘zbekiston Sharq bilan G‘arbni, Janub bilan Shimolni bogʻlaydigan ulkan transport-kommunikatsiya va tranzit salohiyatiga ega. 


Ana shu salohiyat va imkoniyatdan samarali foydalanayotgan “O‘zbekiston temir yoʻllari” aksiyadorlik jamiyatining koʻp millatli jamoasi temir yoʻl transporti kommunikatsiyalarini rivojlantirish, takomillashtirish va rekonstruksiya qilish, temir yoʻl orqali yuk va yoʻlovchi tashish xavfsizligini ta’minlash borasida salmoqli ishlarni amalga oshirmoqda. 


O‘tgan yillar davomida temiryoʻlchilarimiz tomonidan 1100 kilometrdan ortiq yangi temir yoʻllar barpo etilgani, 4 ming kilometrlik temir yoʻl magistrallari modernizatsiya qilingani, 1700 kilometrlik temir yoʻl bogʻlamalari elektrlashtirilgani tahsinga sazovordir. 


Bu haqda soʻz yuritganda, mamlakatimiz iqtisodiyoti uchun gʻoyat muhim strategik ahamiyatga ega boʻlgan va Amudaryo uzra qurilgan koʻprikni ham qamrab olgan Navoiy – Uchquduq – Nukus – Sulton Uvaystogʻ, Toshguzar – Boysun – Qumqoʻrgʻon va Angren – Pop temir yoʻllarining bunyod etilishi bilan O‘zbekistonning yagona va mustaqil temir yoʻl tarmogʻini shakllantirish ishlari yakuniga yetkazilganini ta’kidlash zarur. 


Murakkab togʻ va iqlim sharoitida bunyod etilgan, dengiz sathidan 1800 metr balandlikdagi togʻ choʻqqilari orqali oʻtgan va zamonaviy infratuzilma obyektlari bilan ta’minlangan, umumiy uzunligi 346 kilometr boʻlgan Toshguzar – Boysun – Qumqoʻrgʻon hamda Angren – Pop temir yoʻllari Markaziy Osiyo mintaqasida noyob inshootlar hisoblanadi. 


Ayniqsa, Angren – Pop elektrlashtirilgan yangi temir yoʻli loyihasini amalga oshirishda O‘zbekiston temiryoʻlchilari bilan birga xitoylik mutaxassislar ham katta hissa qoʻshganini alohida mamnuniyat bilan ta’kidlashni istardim. 


2016-yilda ishga tushirilgan ushbu temir yoʻl tarmogʻi Fargʻona vodiysini mamlakatimizning boshqa hududlari bilan ishonchli bogʻlash imkonini yaratish bilan birga, Xitoy – Markaziy Osiyo – Yevropa yangi xalqaro tranzit temir yoʻl tizimining ajralmas va muhim boʻgʻini boʻlib xizmat qilayotgani ayniqsa e’tiborlidir. 


Yangi temir yoʻllarning foydalanishga topshirilishi mamlakatimizning shimoliy va janubiy hududlarining iqtisodiy salohiyatini yanada rivojlantirish, mineral resurslar, neft va gaz, rangli metallar, qurilish materiallari va boshqa xomashyoga boy konlarni kompleks oʻzlashtirish, eng muhimi, yangi ish oʻrinlari yaratib, ming-minglab yurtdoshlarimizni ish bilan ta’minlash imkonini berayotgani barchamizni xursand qiladi. 


Ana shu ishlarning izchil davomi sifatida Maroqand – Qarshi temir yoʻl uchastkasida elektrlashtirish ishlari nihoyasiga yetkazildi, Qarshi – Termiz temir yoʻl uchastkasini elektrlashtirish ishlari jadal olib borilmoqda. 


“O‘zbekiston temir yoʻllari” aksiyadorlik jamiyatining transport sohasidagi xizmat koʻrsatish darajasi va sifatini oshirish maqsadida harakatlanadigan tarkibni zamonaviy, yuqori samarali lokomotiv va qulay vagonlar bilan ta’minlash va modernizatsiya qilishga alohida e’tibor berilmoqda. Soʻnggi yillarda 49 ta zamonaviy elektrovoz va 10 ta yoʻlovchi tashiydigan teplovoz sotib olingani, 120 ta lokomotiv modernizatsiya qilingani bu boradagi ishlar koʻlami tobora ortib borayotganini koʻrsatadi. 


“Quyuv-mexanika zavodi” shoʻba korxonasida harakatlanadigan tarkibni ta’mirlash bazasini rivojlantirish, vagonsozlikni tashkil etish va quyuv korxonasini rekonstruksiya qilishga qaratilgan loyihani amalga oshirish jarayonida 26,5 ming tonna metall quyish quvvatiga ega boʻlgan korxona tashkil etildi, yangi yuk vagonlari, koʻp tonnali konteynerlar ishlab chiqarishni kengaytirish va yuk vagonlarini kapital ta’mirlash va qayta tiklash ishlari yakuniga yetkazildi. 


Ispaniyaning jahonga mashhur “Talgo” kompaniyasi tomonidan ishlab chiqarilgan, yuqori tezlikda harakatlanadigan “Afrosiyob” elektropoyezdlari qisqa muddatda xalqimiz va xorijiy mehmonlarning e’tibori va ishonchini qozondi, deb aytishga bugun barcha asoslarimiz bor. 


Hozirgi kunda ushbu poyezdlar poytaxtimiz Toshkent shahridan Samarqand, Buxoro, Qarshi kabi tarixiy shaharlarimizga qatnamoqda, yoʻlovchilarimiz vaqtini ikki barobargacha qisqartirmoqda. 


O‘tgan davrda mamlakatimizda 16 ta yangi temir yoʻl vokzali bunyod etildi, 9 ta vokzal rekonstruksiya qilindi hamda yoʻlovchilarga xalqaro standart va talablar darajasida xizmat koʻrsatish imkonini beradigan zamonaviy texnika va texnologiyalar bilan jihozlandi. 


Mustaqillik yillarida temir yoʻl transporti kommunikatsiyalarini rivojlantirish va infratuzilmalarni obodonlashtirish maqsadida 7,5 milliard dollardan ortiq kapital qoʻyilmalar, jumladan, 2,4 milliard dollarlik xorijiy investitsiyalar yoʻnaltirildi. 


Bugungi imkoniyatdan foydalanib, yoʻl, energiya ta’minoti, telekommunikatsiyalar, lokomotivlar, vagon va konteynerlardan foydalanish, yoʻlovchi tashish xoʻjaliklari, shuningdek, tarmoq loyihachilari, quruvchilari hamda sanoat korxonalari mamlakatimiz temir yoʻl tizimini rivojlantirishga, uning samarali faoliyat koʻrsatishiga salmoqli hissa qoʻshayotganini minnatdorlik bilan qayd etmoqchiman. 


“O‘zbekiston temir yoʻllari” aksiyadorlik jamiyati tashkil etilgan kundan buyon yuk tashish hajmi 2,1-marta, yoʻlovchi tashish hajmi 2 barobar koʻpaygani, temir yoʻllar orqali 1,4 milliard tonna yuk tashilib, 350 million yoʻlovchi oʻz manziliga yetkazilgani sizlarning fidokorona mehnatingiz bilan amalga oshirilgan ishlar salmogʻi naqadar katta ekanidan dalolat beradi. 


O‘z tarkibida 73 ming nafar yuqori malakali injener-texnik xodim va mutaxassislar, yoʻlsozlar, mashinistlarni, sanoat, loyiha va qurilish korxonalari, ijtimoiy infratuzilma obyektlarining ishchi va xizmatchilarini birlashtirgan mehnat jamoasi, hech shubhasiz, tarmoqning bunyodkor kuchi, bebaho boyligidir. 


Aynan ana shunday oʻz kasbiga sadoqatli va fidoyi yurtdoshlarimizning sidqidildan qilayotgan samarali mehnati, bilim va tajribasi tufayli temir yoʻl tarmogʻi xalqimiz oʻrtasida haqli ravishda obroʻ-e’tibor, hurmat va ehtiromga sazovor boʻlib kelmoqda. 


Hurmatli temir yoʻl transporti xodimlari! 


Sizlarni bugungi kasb bayramingiz bilan yana bir bor chin qalbimdan tabriklab, fidokorona mehnatingiz, Vatanimiz ravnaqi va farovonligi yoʻlida qoʻshayotgan munosib hissangiz uchun samimiy minnatdorlik bildiraman. 


Barchangizga sihat-salomatlik, baxt va omad, ezgu ishlaringizda yangi-yangi muvaffaqiyatlar, xonadonlaringizga tinchlik-osoyishtalik va fayzu baraka tilayman.